
Az életminőség, a stigmatizáció és a negatív megítéléstől való félelem vizsgálata cöliákiával élők körében

Háttér: A cöliákia napjaink egyik leggyakoribb autoimmun megbetegedése, amely hazánkban
a népesség 1,5-2%-át érinti. A glutén fogyasztására a bélrendszerben kialakuló gyulladás és
sejtpusztulás kezelésének egyetlen gyógymódja a szigorú gluténmentes diéta betartása, mely
jelentős terhet ró a cöliákiával élőkre. Számos kutatás megállapította, hogy a cöliákiával
rendelkezők az életminőség romlásáról számolnak be a diagnózist és a diéta elkezdését
követően, mert a speciális étrend jelentősen korlátozza a különböző, főként étkezéssel
egybekötött társasági eseményeken való részvételüket. A szakirodalomban több tanulmányt is
találunk, melyek arról számolnak be, hogy a cöliákiával élőknél magasabb bizonyos
szorongásos zavarok előfordulása, mint például a társas helyzetekben jelentkező szorongás. Az
alacsonyabb életminőséget magyarázhatja a betegséggel járó stigmatizáció is, mely többek
között a betegség meg nem értettségéből fakad. Kutatási kérdések és célkitűzések: Jelen
kutatásban az életminőséget és a negatív megítéléstől való félelmet és ezek összefüggéseit,
illetve a stigmatizáció mediáló szerepét vizsgáljuk a két konstruktum kapcsolatában. További
célunk, hogy megállapítsuk, van-e különbség a mediációs útvonalak erősségében a cöliákia
mellett más társbetegséggel rendelkező, valamint nem rendelkező személyek csoportja között.
Módszer: A kutatásban 583, 18 éven felüli cöliákiával élő személy vett részt (96% nő, 4% férfi).
Kérdőívcsomagunkban az életminőség mérésére a CDQ, a stigmatizáció mérésére az SSCI-8,
a társas szorongás vizsgálatára pedig a FÉLNE-8 kérdőívet alkalmaztuk. Eredmények:
Kutatásunkban megállapítottuk, hogy az egyéb társbetegséggel rendelkezők alacsonyabb
életminőségről számoltak be (U=46916,00, p=0,002), valamint az alacsonyabb életminőség a
negatív megítéléstől való félelem magasabb mértékével mutatott együttjárást (rs= -0,433,
p<0,001). A mediációs elemzés során megállapítottuk, hogy az alacsonyabb életminőség
részben közvetlenül, részben indirekt módon a magasabb stigmatizáción keresztül mutat összefüggést a magasabb mértékű negatív megítéléstől való félelemmel. A társbetegséggel rendelkezők és nem rendelkezők között nem találtunk eltérést a
mediációs útvonalak erősségében. Következtetések: Eredményeink azt mutatják, hogy a cöliákiával élők társas helyzetekben megjelenő aggodalmainak hátterében részben a stigmatizáció állhat, amely mérsékelhető a betegség társadalmi elfogadásának növelésével.



